News Update: โควิดอาเซียน กระทบผู้ผลิตรถยนต์ญี่ปุ่น โตโยต้ากำลังการผลิตวูบ 39% ฮอนด้าและนิสสันโดนด้วย - FINNOMENA
โตโยต้ารายงาน ยอดผลิตรถยนต์ทั่วโลกเดือน ก.ย. ลดลงมากกว่า 1 ใน 3 จากปีที่แล้ว จากการขาดแคลนเซมิคอนดักเตอร์และชิ้นส่วนรถยนต์อื่นๆ ที่ส่งผลกระทบต่อผู้ผลิตรถยนต์ในญี่ปุ่น
28 ต.ค. 2564

โตโยต้ารายงาน ยอดผลิตรถยนต์ทั่วโลกเดือน ก.ย. ลดลงมากกว่า 1 ใน 3 จากปีที่แล้ว จากการขาดแคลนเซมิคอนดักเตอร์และชิ้นส่วนรถยนต์อื่นๆ ที่ส่งผลกระทบต่อผู้ผลิตรถยนต์ในญี่ปุ่น
ยอดผลิตรถยนต์ของโตโยต้าในเดือน ก.ย. อยู่ที่ 512,765 คัน จาก 841,915 คัน ในปีที่แล้ว หรือลดลงประมาณ 39% ขณะที่ยอดขายทั่วโลกในเดือน ก.ย. ลดลง 16% จากปีที่แล้ว ซึ่งเป็นการลดลงครั้งแรกในรอบ 13 เดือน
ปริมาณการผลิตที่ลดลงสอดคล้องกับก่อนหน้านี้ที่โตโยต้าประกาศว่าจะลดการผลิตในเดือน ก.ย. ลงประมาณ 40% หรือ 360,000 คัน จากแผนการเดิม
รายงานดังกล่าวถือเป็นจุดเริ่มต้นว่าบริษัทรถยนต์ญี่ปุ่นกำลังอยู่ในช่วงลดกำลังการผลิต โดยทั้งโตโยต้า, ฮอนด้า และ นิสสัน เริ่มปรับลดการผลิตในเดือน ก.ย. เนื่องจากการแพร่ระบาดของโควิด-19 ในภูมิภาคอาเซียน ส่งผลให้การดำเนินงานของซัพพลายเออร์หยุดชะงัก ซึ่งปัญหานี้จะส่งผลต่อแผนการผลิตไปจนถึงเดือนหน้า
นิสสันรายงานผลการดำเนินงานในเดือน ก.ย. โดยยอดผลิตลดลง 28% และ ยอดขายลดลง 21% จากปีที่แล้ว ในขณะที่ ยอดผลิตของฮอนด้าลดลง 30% ซึ่งเป็นการปรับตัวลงติดต่อกันเป็นเดือนที่ 4
อย่างไรก็ดี การผลิตรถยนต์มีแนวโน้มที่ดีขึ้น โตโยต้าตั้งเป้าการผลิตเดือน พ.ย. เพิ่มขึ้นจากช่วงเดียวกันของปี 2019 และ 2020 โดยบริษัทวางแผนเพิ่มการผลิตในช่วงครึ่งหลังของปีงบประมาณเพื่อชดเชยการผลิตที่สูญเสียไป
นักวิเคราะห์ของ Citi ระบุว่า โตโยต้าวางแผนที่จะผลิตรถยนต์ 9 ล้านคันในปีนี้ ซึ่งเป้าหมายมีแนวโน้มชัดเจนขึ้นเมื่อพิจารณาจากระดับการผลิตในเดือน พ.ย. และโมเมนตัมการฟื้นตัวของห่วงโซ่อุปทาน
โตโยต้าและฮอนด้าจะรายงานผลประกอบการไตรมาส 3 ในสัปดาห์หน้า โดยโตโยต้าจะประกาศงบในวันที่ 4 พ.ย. ฮอนด้าจะประกาศงบในวันที่ 5 พ.ย. และ นิสสันจะประกาศงบในวันที่ 9 พ.ย.
อ้างอิง: https://www.bloomberg.com/news/articles/2021-10-28/toyota-output-plunges-on-southeast-asia-supply-chain-issues
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
นิสสัน
รถยนต์
ฮอนด้า
โตโยต้า
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA